racial violence against north east indians - क्या भारत में नस्लीय भेद की परंपरा है? | जागरण जंक्शन फोरम
blogid : 4920 postid : 701864
क्या भारत में नस्लीय भेद की परंपरा है?
Posted On: 11 Feb, 2014 Others में
पिछले दिनों अरुणाचल प्रदेश के छात्र नीडो तनिया की दिल्ली में पीटकर हुई हत्या का मामला सामने आने के बाद एक बाद फिर नस्लीय विवाद का मुद्दा गहरा गया है। अरुणाचल प्रदेश से उच्च शिक्षा के लिए दिल्ली आया नीडो तो कोई सामान्य व्यक्ति न होकर विधायक का बेटा था। इसके बावजूद नस्लीय आधार पर मजाक उड़ाते हुए घटना के तूल पकड़ने पर नीडो की बुरी तरह पिटाई की गई और जो बाद में उसकी मौत की वजह भी बनी। इस घटना के बाद बड़े स्तर पर उत्तर-पूर्वी भारतीयों की उपेक्षा और देश के अन्य हिस्सों में उनकी सुरक्षा को लेकर सवाल खड़े किए जाने लगे हैं तथा “नस्लीय भेद बनाम सामान्य आपराधिक वारदात” के बीच एक तीखी बहस भी उभर कर सामने आ रही है।
पहला पक्ष उन लोगों का है जो ऐसी घटनाओं को नस्लीय, क्षेत्रीय आधार पर विभेद मानते हैं। इनके अनुसार देश के विभिन्न विकसित प्रांतों में पिछड़े या कम उन्नत क्षेत्रों से शिक्षा या रोजगार की तलाश में आने वालों को उपेक्षा की दृष्टि से देखा जाता है। इनके अनुसार यह ‘लक्षित नस्लीय आक्रमण’ है जिसमें भाषा तथा क्षेत्र के आधार पर विभेद करते हुए उन्हें कमतर महसूस कराया जाता है। असम से बिहारियों को निकालने के लिए हुईं हिंसात्मक घटनाएं अथवा महाराष्ट्र में भाषा व क्षेत्र के आधार पर बिहारियों को पीटे जाने की घटनाएं अथवा देश के किसी भी प्रदेश में ऐसी क्षेत्रीय विभेद की घटनाओं के पीछे वे इसी मनोवृत्ति को कारक मानते हैं। इसमें कहीं अहं तो कहीं अपनी स्थिति छीने जाने का डर भी होता है। दोनों ही स्थितियों में ऐसी घटनाएं जन्म लेती हैं।
दूसरा एक और पक्ष उन लोगों का है जो भारत जैसे समता और सद्भावना वाले देश में ऐसे नस्लीय विभेद की संभावना को सिरे से खारिज करते हैं। उनके अनुसार ऐसी घटनाएं क्षेत्र या राज्य विशेष की समूल भावना को परिभाषित नहीं कर सकतीं। इन घटनाओं में जिनका हाथ होता है वे अपराधी तत्व होते हैं। समूचे भारत में किसी भी क्षेत्र या राज्य में नस्लीय या क्षेत्रीय आधार पर भाषा, रंग-रूप, रहन-सहन के आधार पर भेद किए जाने की कोई परंपरा नहीं है। यहां सदियों से कई रंग-रूप, भाषा और पहनावे वाले लोग मिल-जुलकर साथ रहते आए हैं और इसीलिए भारत विविधताओं का देश भी कहा जाता है। इनके अनुसार क्षेत्रीय आधार पर होने वाली हिंसा की घटनाएं समाज में मौजूद उन शरारती और आपराधिक तत्वों द्वारा की जाती हैं जिनका क्षेत्र के विकास और अवसान से कोई नाता नहीं होता। राह चलते ऐसे लोगों के लिए यह उनके मनोरंजन का साधन भी हो सकता है या सामान्य हिंसात्मक प्रतिक्रिया भी हो सकती है जिसमें सामने आने वाली किसी भी लड़की को छेड़ते हुए वे यह नहीं सोचते कि वह असम की है या बिहार की; या किसी भी लड़के का मजाक उड़ाते या पीटते हुए वह यह नहीं सोचते कि वह बंगाल का है या महाराष्ट्र का।
1. सामाजिक समता और सद्भावना के लिए पहचाने जाने वाले भारत में क्या नस्लीय भेद की परंपरा है?
2. क्या नीडो तनिया जैसी हिंसा की घटनाएं क्षेत्रीय भावना को वरीयता देती हिंसा की घटनाएं हैं या यह समाज में आतंक का पर्याय बन चुके सामान्य आपराधिक तत्वों की हिंसात्मक आपराधिक प्रवृत्ति के बढ़ने की ओर इशारा करता हैं?
3. नीडो तनिया जैसी घटनाएं क्या वास्तव में लक्षित नस्लीय आक्रमण होते हैं अथवा समूचे समाज के लिए घातक हिंसात्मक घटनाओं को राजनीतिक रंग देकर इसे नस्लीय बना दिया जाता है?
4. क्या ऐसी हिंसात्मक घटनाएं क्षेत्रीय भावना को बढ़ावा दे रही हैं?
नोट: 1. यदि आप उपरोक्त मुद्दे पर अपना ब्लॉग लिख रहे हैं तो कृपया शीर्षक में अंग्रेजी में “Jagran Junction Forum” अवश्य लिखें। उदाहरण के तौर पर यदि आपका शीर्षक “नस्लीय भेद की परंपरा” है तो इसे प्रकाशित करने के पूर्व “नस्लीय भेद की परंपरा” – Jagran Junction Forum लिख कर जारी कर सकते हैं।
Tags: Congress Party controversial issues death of Arunachal Pradesh student Indian politics Jagran Forum latest news Nido Tania racial discrimination Reservation in India social issue son of Congress MLA अरुणाचल प्रदेश कांग्रेस क्षेत्रीय आधार पर हिंसा जागरण फोरम नीडो तनियम नीडो तनिया भारतीय राजनीति